ՍՈՒՐԲ ԶԱՏԻԿԻ ԿԱՄ ՅԱՐՈՒԹԵԱՆ ՏՕՆԻ ՄԱՆՐԱՊԱՏՈՒՄ

Թորգոմ Պատրիարք Գուշակեան Զատիկ բառին մէջ կը տեսնէ ազատութիւն բառին արմատը եւ զայն չարաչարանքներէ ազատուելուն կամ հրէական Պասեքին հետ կը կապէ որպէս Կարմիր Ծովէն զատուիլ կամ անցնիլ: 
Սուրբ Զատիկը կամ Յիսուս Քրիստոսի յարութեան տօնը միշտ իր հետ կը բերէ կարմիր հաւկիթին ծագման հետաքրքրութիւնը: Այս մասին բաւարար եւ վաւերական տեղեկութիւններ չունենալով հանդերձ պիտի փորձենք մի քանի մտածումներ ի մի բերել:
Հաւկիթը սննդարար ուտելիք մըն է, որ նաեւ պատմութեան ըն-թացքին եգիպտացիներուն, պարսիկներուն եւ յոյներուն համար դարձած է կեանքի խորհրդանշան:
Քրիստոնէութեան հռոմէական կայսրութեան մէջ թափանցումով, քրիստոնէական գունաւորում ստացած հեթանոսական կարեւոր սովո-րութիւններէն մին էր գարնան առաջին օրերուն զուգադիպող Զատիկին իրարու հաւկիթ նուիրելու սովորութիւնը, երբ մանաւանդ Մեծ Պահքի օրերուն հաւատացեալներուն խստիւ արգիլուած էր այլ անասնական արտադրութիւններու կարգին նաեւ հաւկիթ ուտել:
Օգոստինոս Հայրապետ Զատիկի հաւկիթը յարութեան խորհրդա-նըշան կը նկատէ:
Ս. Գրիգոր Տաթեւացի կը բացատրէ. 1) Ճրագալոյցի օրը պէտք է կարմիր ներկել հաւկիթը: 2) Հաւկիթը երկիրը կը խորհրդանշէ: 3) Կարմիր ներկը Յիսուսի արիւնը կը խորհրդանշէ: 4) Պահքը պէտք է հաւկիթով լուծել:
Մեծ մօրմէս փոխանցուած աւանդութեան մը համաձայն, Յիսուսի խաչափայտին մօտ հսկող պահակները իրենց հետ որպէս ուտելիք հաւկիթ բերած էին եւ երբ խաչեալ Յիսուսի արիւնը հոսեցաւ, հաւկիթները կարմիր ներկուեցան եւ այսպիսով կարմիր հաւկիթը հաւատացեալներուն Յիսուսի արիւնով փրկութեան արժանացած ըլլալուն խորհրդանիշը դարձաւ:
Բոլորին կը մաղթեմ. «Քրիստոս յարեաւ ի մեռելոց. օրհնեալ է յարութիւնն Քրիստոսի»:

(ԱՐԾԻՒ, 6 Մայիս 1999)				Նարեկ Ծ. Վրդ. Ալեէմէզեան

